Flora ja Eesti koondise poolkaitsja Lillemäe siirdub USA-sse (2)
Eesti naiste koondise ja Tallinna Flora äärepoolkaitsja Mari Liis Lillemäe (19) kolib augusti lõpus USA-sse Texasesse. Ta asub õppima Rio Grande Valley ülikoolis ja mängima USA tugevaimas ülikooliliigas.
"Sealt ülikoolist pakuti mulle täisstipendiumi, mis katab kogu elamise, õpingud ja toidu. Otsustasin selle võimaluse vastu võtta, et hiljem ei tekiks kahetsusi," ütles Lillemäe Soccernet.ee-le.
"Ülikool algab 24. augustil ja hooaeg peaks plaanikohaselt algama 10. septembril. Aga võib ka juhtuda, et sügishooaega [koroonapandeemia tõttu] ei toimu. See otsus võetakse vastu 5. augustil. Kui hooaja esimene pool peaks ära jääma, siis trennid ikka toimuvad, aga mängupoolt ei tule."
USA-s on koroonaviirusesse nakatunud juba üle 4,5 miljoni ja surnud üle 150 000 inimese. Lillemäe enda sõnul haigust otseselt ei karda. "Tuleb lihtsalt ettevaatlik olla ning kõikidest nõuetest ja soovitustest kinni pidada. Ülikool on kehtestanud hästi palju reegleid, mida peab järgima. Keskkonda on üritatud kõigile võimalikult turvaliseks teha. Muidugi ei saa mingeid viirusejuhtumeid välistada, aga ennetav töö on linnakus tehtud."
Euroopa mängijad teevad kohanemise lihtsamaks
Kahekordse Eesti meistri USA-sse minek oli pikalt küsimärgi all, sest viisaintervjuule kedagi ei võetud, aga hiljuti hakati F-1 õpilasviisa taotlejaid vastu võtma ja Lillemäe käis kolmapäeval intervjuul ära. Ameerika Ühendriikide ülikooliliigalt eeldab ta Eesti kõrgliigaga võrreldes väga palju kõrgemat taset.
Eesti 2019. aasta parim naisjuunior pole eelnevalt Texases kohapeal käinud, aga on rääkinud korduvalt võistkonna treeneriga ning tutvunud Zoomi kõnede ja sotsiaalmeedia gruppide vahendusel tulevaste tiimikaaslastega.
"Kolmandat aastat on seal üks Soome tüdruk, kellega ma olen suhelnud, ja Euroopast on mängijaid veel. See teeb kindlasti kohanemise lihtsamaks," märkis Lillemäe.
Ülikooliõpingutes pole ta endale veel täpset eriala valinud, sest nelja-aastase bakalaureuseõppe kahel esimesel aastal on kõigil tunniplaanis üldained. Spetsialiseeruma peab alles teise aasta lõpuks.
Küsimusele, kas pärast ülikooli lõppu on Lillemäel soov profijalgpalluriks saada, vastas ta: "Olen küll enda jaoks ka natuke kaugemale mõelnud, aga proovin samas võtta asju samm-sammult. Kõigepealt lähen sinna kohale, vaatan, kuidas mulle tundub ja kas üldse meeldib. Kui tõesti ei sobi, siis saab ära tulla. Kui meeldib, siis väga tore, saan seal loodetavasti ülikooli ära lõpetatud. Ja pärast seda tahaksin profijalgpalluri elu proovida, aga eks aeg näitab, võib-olla soovid muutuvad. Kunagi ei tea, mis elu toob."
Mis saab Florast ja koondisest?
Sel hooajal on Lillemäe kuulunud kõikides mängudes Flora põhikoosseisu. Ta on löönud naiste meistriliigas liidervõistkonna kasuks viis väravat.
Seda, et Floral ilma temata raskeks võiks minna, Suure-Jaani Unitedi kasvandik ei usu: "Ma üldse ei kahtle, et nad saavad hakkama. Floral jagub nii vanemaid kui ka potentsiaaliga noori mängijaid."
Naiste A-koondist on Lillemäe esindanud 20 korda. Kas USA-s mängides muutub regulaarne Eesti koondisesse tulek keeruliseks? "Oleneb koondise treeneri [Jarmo Matikaineni] nägemusest. Ülikooli poolt mingisuguseid piiranguid ei ole, seal mulle kätt ette panema ei hakata. Kui koondisel on võimalus ja tahtmine mind sealt tuua, siis see on võimalik. Praegusel koroonaperioodil oleks see puhtlogistiliselt väga keeruline, kuna kogu aeg läheks kaks nädalat karantiini peale," selgitas 20-kordne internatsionaal.